text: Nye jobs til sygehusdirektører
  11 juni 2015 kl. 14.51
  To sygehus-direktører rykker fra Esbjerg til Vejle.
  Flytningen sker som led i et generationsskifte.
  Det er den 64-årige Bjarne Normark og den 61-årige Birthe Mette Pedersen, der får nyt job i Vejle.
  De udgjorde sammen med Poul Michaelsen direktionen på Sydvestjysk Sygehus i Esbjerg.
  Bjarne Normark bliver lægefaglig direktør i regionshuset i Vejle.
  Birthe Mette Pedersen bliver programchef for det tværsektorielle samarbejde i regionshuset.
  Om Bjarne Normark
  Bjarne Normark er uddannet læge fra Aarhus Universitet i 1976.Han arbejdede på en lang række jyske sygehuse og blev speciallæge i anæstesiologi i 1988. I 1997 kom han som cheflæge med i sygehusledelsen på Holstebro Sygehus.I 2002 blev Bjarne Normark ansat som sygehusdirektør ved Centralsygehuset i Esbjerg-Varde under Ribe Amt. Han fortsatte i jobbet som lægefaglig administrerende direktør efter regionsdannelsen i 2007, hvor sygehuset organisatorisk blev lagt sammen med sygehuset i Grindsted samt veneklinikken i Brørup og blev til Sydvestjysk Sygehus. Jobbet har han haft frem til i dag.
  
  Om Birthe Mette Pedersen
  Birthe Mette Pedersen er uddannet sygeplejerske fra Vendsyssel Sygeplejeskole i 1975.Hun har arbejdet på flere jyske sygehuse og Odense Universitetshospital. Hun startede sin lederkarriere i 1985 som afdelingssygeplejerske, blandt andet på skade-modtagelse på Kolding Sygehus. Birthe Mette Pedersen blev i 1994 oversygeplejerske.Birthe Mette Pedersen blev ansat som sygeplejedirektør på Centralsygehuset i Esbjerg-Varde i 2004 og har fortsat jobbet som sygeplejefaglig direktør efter regionsdannelsen i 2007. Jobbet har hun haft frem til i dag.
  
  